Hoe God oor jou dink - Solidariteit WêreldSolidariteit Wêreld
Tuis › 10 minute voor werk Juig › Hoe God oor jou dink
Hoe God oor jou dink
Daar is een enkele gedagte wat my die heel maklikste uit die modder van moedeloosheid kan lig, die feit van God se onbegryplike, verstommende liefde vir my! C.S. Lewis skryf die mees fundamentele ding is nie hoe ons oor God dink nie, maar wel hoe Hy oor ons dink.
Sodra 'n mens begin om in die Bybel oor God se liefde vir sy kinders te lees, kan jy eintlik nie anders as om by herhaling deur God se liefde en genade vir jou uitgeboul te word nie. In die Ou Testament onderstreep God vir sy verbondsvolk presies hoe Hy oor hulle voel: Wie aan hulle vat, vat aan sy oogappel. Selfs al sou die ondenkbare gebeur dat 'n ma haar kind vergeet, sal Hy nooit van ons vergeet nie. Hy het ons gedra van geboorte af en onderneem om dit vir die res van ons lewe te doen. In die Nuwe Testament raak hierdie liefdesverklaring selfs persoonliker: God dink so baie van jou dat Hy nie aarsel om sy eie Seun prys te gee nie sodat Hy, ná 'n ondraaglike lyding aan die kruis, in jou plek sterf, sodat elke kriesel van jou sondeskuld betaal kan word.
Hoe meer ons besef met watter liefde en deernis God aan ons dink, hoe moeiliker behoort dit te wees om in die put van moedeloosheid en depressie te bly sit. Miskien is dit tyd dat jy wegkyk van al die dinge in jou lewe wat hierdie toestand veroorsaak het en dat jy 'n slag kyk na al die dinge wat God vir jou gegee en prysgegee het. Dan sal jy nie anders kan as om van nou af 'n lewe van jubelende dankbaarheid te leef nie. Wanneer daar weer donker wolke oor jou kop saampak, verdryf hulle summier deur God te loof vir die manier waarop Hy oor jou dink.
Sodra jy dit doen, sal jy saam met Stormie Omartian stem: "Wanneer ons die liefde van God in ons hart innooi, verdring dit die negatiewe emosies so volkome dat ons vry is om ander lief te hê soos ons andersins nooit sou kon nie."
Here God, dis onbegryplik dat U my u oogappel noem; dat U beloof om my nooit te vergeet of te verlaat nie; dat U my vashou en dag ná dag dra. Dis nog ongeloofliker dat U selfs kans gesien het om u Seun in my plek vir my sonde te straf. Dankie, my Vader. Amen.
Julle gesindheid moet soos Jesus Christus s'n wees: Alhoewel Hy self God was, het Hy nie vasgeklou aan die Goddelikheid wat Hom toekom nie, maar Hy het dit prysgegee: Hy het 'n slaaf geword en aan mense gelyk geword. En toe Hy as mens geleef het, het Hy Homself nog verder verneder deur tot die dood toe gehoorsaam te wees, ja, tot die kruisdood toe!